Аяулым Қаблаш, М. Қозыбаев атындағы СҚМУ-дің журналистика факультетінің студенті.

Таңдауым да, тағдырым да

Журналистиканың қиын мамандық екеніне, екінің бірі қаламгер бола алмайтынына жоғары оқу орнына түскенде көз жеткіздім.Ұстазым - М Қозыбаев атындағы Солтүстік Қазақстан мемлекеттік университетінің профессоры Зарқын Тайшыбай бізге қаламгер болу үшін адамға, ең алдымен, табиғи талант пен таудай талап керек екенін, өзініңой-пікірін ғана емес, халықтың мұң-мұқтажын батыл жеткізе алатын, әділет пен шындыққа жақын, қоғамның тамыршысы болу қажеттігін үнемі айтып отырады.
Ұстазымның бұл пікірінің айна-қатесіз айтылғанын жуырда Петропавл қалалық қоғамдық-саяси "Қызылжар нұры" газетінен оқу-тәжірибеден өткенде аңғардым. Көрнекті ақын Төлеген Айбергенов "Ақын болу оңай деймісің қарағым, бетінде жүру сыздаған барлық жараның", - деп осынау өмірді өлеңмен өрнектеген жандардың қиын да күрделі тағдырларын бірауыз сөзбен сипаттапты.
Сол сияқты журналист те қоғамның өзекті мәселелердің шешімін табуға ұмтылады. Осы іспеттес тілшібойында берік қалыптасқан қасиеттерді "Қызылжар нұры" газетінің шығармашылық ұжымынан да байқадым. Үнемі ой мен ізденіс үстінде жүретін тілшілердің өміріне, шығармашылық мүмкіндіктерінеодан сайын қызыға түстім.
Журналистер  газеттің  қалай жарыққа шығатынын түсіндіріп қана қоймай, мені өз мамандығымның қыр-сырына баули түсті. Олардың берген тапсырмаларын уақытынан бұрын орындауға машықтандым. Елдің дамуы жолында айтулы жұмыстарды еңсеріп жүрген кейіпкерлермен кездесіп, әңпме-дүкен құру арқылы адам бойындағы қасиеттердің өмірдің бұралаң жолында одан сайын ашыла түсетініне қанықтым. Бұл -мен үшін үлкен тәжірибе мектебі болды.
Редакцияда өткен бір айға жуық уақытта газетке бірнеше мақалаларым басылды. Әрқайсысы мен үшін қымбат. Өйткені, оларда ізденісім мен талабымның ұшқыны байқалады. Ең бастысы, өмірден таңдауымды дұрыс жасағаныма қуанамын.

